Skepping se versugtinge | News24
Skepping se versugtinge
DIE internasionale konferensie wat oor handel in bedreigde spesies­ (Cites), is onlangs in Suid Afrika gehou. Die onwettige handel in bedreigde spesies en diere het reeds die negentien miljard dollar kerf verbygesteek.
Behalwe die uitwissing van spesies wat die planeet en sy mense tot voordeel kon strek, word siektes ook versprei met diere wat onwettig gesmokkel word.
Die hartseer van hierdie onwettige handel lê ook in die mishandeling van diere. Grootskaalse bedrog vind ook plaas, soos met die onwettige handel in renosterhoring, of perlemoen, wat miljoene dollar genereer en korrupsie aanmoedig.
Wat kan ons as lesers van hierdie slegte nuus daaraan doen? Behalwe deur nie deel van die probleem te wees nie, kan ons ophou om te maak of die nie ook ons raak nie.
Die Bybel leer duidelik dat gelowiges, Christene, beelddraers van God is. Ons word geroep om God in hierdie wêreld te verteenwoordig. Die mens is God se beeld wat moet heers oor God se skepping. Om te heers beteken nie om te oorheers nie.
Ons het egter vergeet dat dit Sy Skepping is en dat Hy ons as mense toelaat om dit te geniet, met die gedagte dat ons as Sy verteenwoordigers aan Hom sal moet rekenskap gee.
Dis dan ons roeping om hierdie aarde as 'n plek van toevlug, 'n gewyde planeet vol van die teenwoordigheid van God te beskou, 'n tuiste wat ons deel met alle lewende wesens.
God het immers in Jesus Christus mens geword het, vlees en bloed, deel van ons aarde, Hy het onder ons kom woon en werk; Hy het op hierdie aarde gely en aan 'n kruis gesterf – nie net vir ons as mense nie, maar ook vir die ganse skepping.
Ons glo dat ons saam met Christus sal opstaan en ons saam met Hom sal verheug oor 'n nuwe hemel en 'n nuwe aarde. Die skepping sug soos 'n swanger vrou met pyne van verwagting dat God hier alles sal herstel. (Romeine 8:22).